paragraph_text: Dužnost direktora 1968. – 89. obnašao je Ivan Škrinjarić, koji je 1970-ih pokrenuo modernizaciju proizvodnih pogona, pokretanje novih modnih linija, širenje mreže vlastitih prodavaonica i maloprodajnih mjesta širom Hrvatske, postupno povećavanje prodaje te osvajanje domaćeg i inozemnog tržišta. Arena je bila dobitnik mnogobrojnih nagrada i priznanja na sajmovima mode u zemlji i inozemstvu. Prepoznatljivim modnim proizvodima nametnula se kao jedna od vodećih modnih kuća na domaćemu i istočnoeuropskom tržištu.